b'\n_START_ARTICLE_\nAminoglicozid\xc4\x83\n_START_PARAGRAPH_\nAminoglicozidele sunt medicamente antibiotice cu ac\xc8\x9biune asupra bacteriilor Gram-negative, care func\xc8\x9bioneaz\xc4\x83 prin inhibarea sintezei proteice \xc8\x99i care con\xc8\x9bin \xc3\xaen structura lor o entitate de tip glicozid\xc4\x83 cu grup\xc4\x83 amino. Aminoglicozidele prezint\xc4\x83 activitate bactericid\xc4\x83 asupra bacteriilor aerobe Gram-negative \xc8\x99i a unor bacili anaerobi, la speciile la care nu a ap\xc4\x83rut fenomenul de rezisten\xc8\x9b\xc4\x83 la antibiotice. Activitatea lipse\xc8\x99te pe bacterii Gram-pozitive \xc8\x99i bacterii Gram-negative anaerobe._NEWLINE_Prima aminoglicozid\xc4\x83 descoperit\xc4\x83 este streptomicina, fiind un compus natural produs de Streptomyces griseus. Este primul compus modern care a fost utilizat \xc3\xaen tratamentul tuberculozei. Alte exemple de aminoglicozide sunt: amikacin\xc4\x83, kanamicin\xc4\x83, tobramicin\xc4\x83, gentamicin\xc4\x83 \xc8\x99i neomicin\xc4\x83.\n_START_SECTION_\nNomenclatur\xc4\x83\n_START_PARAGRAPH_\nAminoglicozidele sunt compu\xc8\x99i care au fost izola\xc8\x9bi de la speciile bacteriene din genurile Streptomyces \xc8\x99i Micromonospora, iar denumirea acestora se face prin ad\xc4\x83ugarea sufixului -micin\xc4\x83. Totu\xc8\x99i, acest sistem de nomenclatur\xc4\x83 nu este specific aminoglicozidelor, \xc8\x99i exist\xc4\x83 antibiotice din alte categorii care sunt denumire similar (precum este vancomicina, un antibiotic glicopeptidic, sau eritromicina, o macrolid\xc4\x83)._NEWLINE_Mai jos sunt prezentate c\xc3\xa2teva exemple de aminoglicozide. De la kanamicina A \xc8\x99i p\xc3\xa2n\xc4\x83 la netilmicin\xc4\x83, compu\xc8\x99ii sunt aminoglicozide de tipul dezoxistreptamin\xc4\x83 4,6-disubstitut\xc4\x83, neomicinele sunt aminoglicozide  4,5-disubstituite, iar streptomicina este o aminoglicozid\xc4\x83 streptidinic\xc4\x83.\n_START_SECTION_\nMecanism de ac\xc8\x9biune\n_START_PARAGRAPH_\nAminoglicozidele prezint\xc4\x83 o activitate bactericid\xc4\x83 dependent\xc4\x83 de concentra\xc8\x9bie, care se manifest\xc4\x83 asupra majorit\xc4\x83\xc8\x9bii bacililor Gram-negativi (anaerobi \xc8\x99i facultativ anaerobi), \xc3\xaens\xc4\x83 nu sunt active pe nicio specie de bacterie anaerob\xc4\x83 \xc8\x99i pe majoritatea bacteriilor Gram-pozitive. Sunt foarte eficiente asupra popula\xc8\x9biilor bacteriene aflate \xc3\xaen procese de multiplicare rapid\xc4\x83. Activitatea bactericid\xc4\x83 se datoreaz\xc4\x83 faptului c\xc4\x83 aminoglicozidele sunt inhibitori ai sintezei proteice, \xc3\xaens\xc4\x83 se crede c\xc4\x83 exist\xc4\x83 \xc8\x99i alte mecanisme suplimentare implicate \xc3\xaen activitatea antibacterian\xc4\x83._NEWLINE_Inhibarea sintezei proteice este mediat\xc4\x83 \xc3\xaen mod direct de legarea moleculelor de aminoglicozide, deseori dependent\xc4\x83 de energie \xc8\x99i ireversibil\xc4\x83, de ribozomii bacterieni de la nivel citosolic. Aminoglicozidele sunt transportate activ prin peretele celular \xc8\x99i prin membrana celular\xc4\x83, acest transport realiz\xc3\xa2ndu-se doar cu ajutorul oxigenului. Odat\xc4\x83 ajunse la nivel citosolic, moleculele de aminoglicozide interac\xc8\x9bioneaz\xc4\x83 \xc8\x99i inhib\xc4\x83 etapa de elongare a moleculei polipeptidice prin legarea de subunitatea 30S ribozomal\xc4\x83, ob\xc8\x9bin\xc3\xa2ndu-se astfel o transla\xc8\x9bie incorect\xc4\x83 a ARNm \xc8\x99i \xc3\xaen final o biosintez\xc4\x83 proteic\xc4\x83 eronat\xc4\x83 (lipsa anumitor aminoacizi din moleculele proteice finale).\n_START_SECTION_\nEfecte adverse\n_START_PARAGRAPH_\nCele dou\xc4\x83 efecte adverse grave ce pot surveni tratamentului cu aminoglicozide sunt nefrotoxicitatea (afectarea rinichiului) \xc8\x99i ototoxicitatea (afectarea urechii interne). Toxicitatea crescut\xc4\x83 la nivelul urechii interne poate duce la pierderea auzului. Inciden\xc8\x9ba acestei toxicit\xc4\x83\xc8\x9bi variaz\xc4\x83 de la 7 la 90% \xc8\x99i depinde de tipul de antibiotic utilizat, de susceptibilitatea pacientului \xc8\x99i de durata tratamentului. Un alt efect secundar sever este ototoxicitatea de la nivel vestibular. Aceasta duce la pierderi de echilibru, iar leziunile sunt permanente \xc8\x99i pot surveni la orice doz\xc4\x83 administrat\xc4\x83.'